
Paraszti élet Gelénesen a XX. században

Dolgozatomban Gelénes község paraszti társadalmát, paraszti életét, illetve ezek változásait vizsgáltam történeti-demográfiai megközelítésben a XX. század során. Kutatásom során egyházi és állami anyakönyveket elemeztem és nyolc személlyel készítettem félig strukturált interjút, a kérdések az élet három nagy fordulópontjához, a születéshez, házasságkötéshez és az elmúláshoz kötődtek. Interjúalanyaimnak olyan különböző korú embereket választottam ki, akik Gelénesen születtek, itt nőttek fel, ma is itt élnek és családjaik földműveléssel foglalkoztak a XX. század során.
Az összefüggések kereséséhez, az eltérések magyarázatához minél több adatra, és azok elemzésére volt szükségem. Én az 1900. 1910. 1920. 1930. 1940. 1950. 1960. 1970. 1980. 1990. évi anyakönyveket vizsgáltam, úgy gondoltam e tíz évtized átfogó képet adhat Gelénes paraszti társadalmáról. A fennmaradt anyakönyvek a nyers adatok mellett a finomabb mutatók kiszámítására is lehetőséget kínáltak. Feltártam a termékenység, halandóság, házasságkötés, és a gyerekszám alakulásának törvényszerűségeit, azt, hogy milyen tendenciák jellemezték Gelénes község paraszti társadalmát a XX. század során.
Fontos kérdés volt annak elemzése, ki kivel házasodott, volt-e példa házassági mobilitásra, voltak-e házasodási stratégiák? Hogyan változott a termékenység az általam vizsgált időszakban? Kit választottak keresztszülőnek, volt-e születésszabályozás a faluban? Hogyan változtak mindezen folyamatok a XX. század során? Nőtt vagy csökkent a születések, házasságkötések, halálozások száma?
Kutatásom összegzéseként megállapítható, hogy Gelénes népessége a XX. század folyamán hol növekedő, hol csökkenő tendenciát mutatott, Gelénes népessége 859 főről 677 főre csökkent a XX. század folyamán, annak ellenére, hogy a halandóság javult. A csökkenés hátterében az alacsony gyermekszám és a faluból elköltözők magas aránya állt.
A házasságkötések száma nagyon ingadozó volt. A férfiak általában húszas éveik második, míg a nők húszas éveik első felében kötöttek házasságot Gelénesen. A halálozásokat tekintve a haláloki struktúra átalakulása és a csecsemőhalandóság javulása volt a legszembetűnőbb változás.



